ବାରଙ୍ଗ ନରାଜ ଗାଁରେ ସପ୍ତାହକ ମଧ୍ୟରେ ୩ଥର ଲାଗିଲାଣି ନିଆଁ ; କାରଣ ଖୋଜିବାକୁ ପୋଲିସ ପ୍ରଶାସନର ଦ୍ବାରସ୍ଥ ହେଲେ ଗ୍ରାମବାସୀ - Prameya News7\nବାରଙ୍ଗ ନରାଜ ଗାଁରେ ସପ୍ତାହକ ମଧ୍ୟରେ ୩ଥର ଲାଗିଲାଣି ନିଆଁ ; କାରଣ ଖୋଜିବାକୁ ପୋଲିସ ପ୍ରଶାସନର ଦ୍ବାରସ୍ଥ ହେଲେ ଗ୍ରାମବାସୀ\nବାରଙ୍ଗ ୨୦|୧୧ଃ ଗଲା ସପ୍ତାହକ ଭିତରେ ବାରଙ୍ଗ ଥାନା ନରାଜ ଗାଁରେ କିଛି ନିର୍ଦ୍ଦିଷ୍ଟ ଲୋକଙ୍କ ଘରେ ବାରମ୍ବାର ଅଗ୍ନିକାଣ୍ଡ ଘଟିବା ପଛରେ କାହାର ହାତ ? ବିପନ୍ନଙ୍କ ମନରେ ଏଭଳି ସଂଦେହ ସୃଷ୍ଟି ହୋଇଥିବା ବେଳେ ସେମାନେ ଏବେ କାରଣ ଖୋଜିବାକୁ ପ୍ରଶାସନ ପୋଲିସର ଦ୍ବାରସ୍ଥ ହୋଇଛନ୍ତି ।\nଗତ ୧୩ ତାରିଖ, ମଙ୍ଗଳବାର ଦିନ ରାଜଧାନୀ ଉପକଣ୍ଠ ବାରଙ୍ଗ ଥାନା ନରାଜ ଗାଁର ବିଳାସିନୀ ସାହୁଙ୍କ ଘରେ ହଠାତ୍ ରାତି ଗୋଟାଏ ବେଳକୁ ନିଆଁ ଲାଗିଗଲା । ଆସବାବପତ୍ର ସବୁ ଜଳିପୋଡ଼ି ଛାରଖାର ହୋଇଗଲା । ଏହାର ୪ଦିନ ନପୁରୁଣୁ ଅର୍ଥାତ୍ ଶୁକ୍ରବାର ପୁଣି ଥରେ ବିଳାସିନୀଙ୍କ ଘରେ ନିଆଁ ଲାଗିଲା । ଏଥର ରାତି ୧୨ଟା ବେଳେ ଘଟିଥିଲା ଅଗ୍ନିକାଣ୍ଡ । ଘଟଣାସ୍ଥଳରେ ଦମକଳ ବାହିନୀ ପହଞ୍ଚି ନିଆଁ ଲିଭାଇଥିଲେ । ଏହାର ଗୋଟିଏ ଦିନ ପରେ ଅର୍ଥାତ୍ ରବିବାର ରାତି ୨ଟା ବେଳେ ଗାଁର ରମାମଣି ବେହେରାଙ୍କ ଘରେ ନିଆଁ ଲାଗି ୬ବଖରା ଚାଳ ଘର ଜଳି ଯାଇଛି । ୭୬ବର୍ଷିୟା ରମାମଣି ଅଳ୍ପକେ ବର୍ତ୍ତିଯାଇଥିବା ବେଳେ ଘରର ସମସ୍ତ ଆସବାବପତ୍ର ଜଳି ପୋଡ଼ି ନଷ୍ଟ ହୋଇଯାଇଛି । ହେଲେ ସପ୍ତାହକ ଭିତରେ ଗୋଟିଏ ସ୍ଥାନରେ ତିନି ତିନି ଥର ଅଗ୍ନିକାଣ୍ଡକୁ ନେଇ ସ୍ଥାନୀୟ ଲୋକଙ୍କ ଭିତରେ ଆତଙ୍କ ଖେଳିଯାଇଛି । ଏମିତି ନିଆଁ ଲାଗିବାର କାରଣ କ'ଣ ? ଏଭଳି ପ୍ରଶ୍ନ ଏବେ ସେମାନଙ୍କ ନିଦ ହଜାଇଦେଇଛି ।\nଏହି ଅଗ୍ନିକାଣ୍ଡ ରମାମଣି ପୂରା ନିଃସ୍ବ ହୋଇଯାଇଛନ୍ତି । ବୃଦ୍ଧା ଅବସ୍ଥାରେ ସେ ଆଗକୁ ଚଳିବେ କେମିତି? ଏମିତିରେ ପ୍ରଶାସନ ପକ୍ଷରୁ ସହାୟତା ଯୋଗାଇଦେବାକୁ ଦାବି ହୋଇଛି । ଘଟଣାସ୍ଥଳ ପରିଦର୍ଶନ କରିଥିବା ବାରଙ୍ଗ ତହସିଲଦାର ମଧ୍ୟ ସହାୟତା ଯୋଗାଇଦେବାକୁ ପ୍ରତିଶ୍ରୁତି ଦେଇଛନ୍ତି । ହେଲେ ନିଆଁ କାହିଁକି ଆଉ କେମିତି ଲାଗୁଛି ସେ ନେଇ କାହାରି ପାଖରେ କୌଣସି ଉତ୍ତର ନାହିଁ ।\nଗାଁର ଗୋଟିଏ ସାହିରେ କିଛି ଲୋକଙ୍କ ଘରେ ଏମିତି ବାରମ୍ବାର ନିଆଁ ଲାଗିବା କୌଣସି ସାଧାରଣ ଘଟଣା ହୋଇନପାରେ । ଏହାର ଅନୁସନ୍ଧାନ ହେବା ନିହାତି ଦରକାର । ସ୍ଥାନୀୟ ପ୍ରଶାସନ ଓ ପୋଲିସ ପକ୍ଷରୁ ଏନେଇ ବିଧିବଦ୍ଧ ତଦନ୍ତ କରାଗଲେ ପ୍ରକୃତ ଘଟଣା ସାମ୍ନାକୁ ଆସିପାରନ୍ତା ।
